Kristian Thulesen Dahl (DF), 2012-12-12:
Tak for det, og tak til statsministeren for besvarelsen.
Det synes jeg formelt set man bør sige, fordi man så også kan sige, at besvarelsen jo rejste flere spørgsmål, end der i virkeligheden var svar.
Nu vil jeg bare lige indledningsvis sige, at jeg har været medlem af Folketinget i 18 år, og jeg tror, at i de fleste af de her år, hvor vi har haft store, vigtige EU-topmøder, har Folketinget forud for de topmøder haft anledning til at have en grundig debat her i Folketingssalen om, hvad der sker i EU.
Når vi rejste en forespørgsel til statsministeren tilbage i oktober måned om et EU i flere hastigheder, var det med udgangspunkt i, at statsministeren selv brugte betegnelsen, at nu så man et EU i flere hastigheder for sig.
Derfor tog vi udgangspunkt i det.
Det illustrerer så også, at det her med en bankunion, et banktilsyn osv., som jo er en del af eurolandenes svar på den økonomiske krise, de står i, og som euroen står i, jo giver et EU i flere hastigheder.
Det er jo sådan, udgangspunktet er, og derfor var det også et naturligt udgangspunkt for en debat her i Folketingssalen.
Nu har vi så den her meget korte debat – det er bedre end ikke nogen – men hvis man siger, at det er fint i forhold til en normal forespørgselsdebat, så er man lidt historieløs, i forhold til hvordan Folketinget gennem historien grundigere har behandlet topmøderne i EU.
Så vil jeg sige i forhold til det konkrete indhold af det, statsministeren skal til EU-topmøde for at debattere, at vi i Dansk Folkeparti har stor forståelse for, at eurolandene står i en meget vanskelig situation, at de har fået etableret sig en fælles valuta, men ikke har etableret den ramme omkring valutaen, som er nødvendig for, at den bliver levedygtig.
Det burde man selvfølgelig have taget tiltag til, da man skabte euroen.
Det gjorde man ikke.
Tværtimod vidste man, at det nok kom senere, efterhånden som europroblemerne ville vise sig.
Det er så også kommet – en kæmpe økonomisk krise i Sydeuropa osv. – og det nødvendiggør det, som mange har vidst i ganske mange år, nemlig at en levedygtig fælles valuta bl.a. også kræver en langt stærkere fælles økonomisk koordinering, herunder jo altså det, der er på vej nu med en egentlig bankunion.
Der er ikke noget mærkeligt i, at eurolandene diskuterer det og finder ud af, hvordan de kan sikre den valuta, de har valgt at have.
Men må jeg ikke bare minde om, at i september måned 2000, valgte den danske befolkning på et spørgsmål, et flertal herinde havde stillet den danske befolkning, om, hvorvidt vi skulle gå med i euroen, at svare nej tak, men svare, at man ønskede at beholde kronen, man ønskede at beholde vores egen valuta.
Det binder altså det her Folketing i den praktiske virkelighed, og det kan ikke nytte noget, at man forsøger at skubbe det ind under gulvtæppet og lade som ingenting og sige, at hvis ikke man taler om, hvad den danske regering mener, så kan vi fedte os lige så stille og roligt med i det, de andre laver for at redde deres fælles valuta, uden at få nogen folkelig debat om det her i Danmark, endsige uden overhovedet at overveje en folkeafstemning i Danmark om, hvorvidt det er en god idé eller ej.
På den måde forsøger man jo at lokke Danmark ind i noget uden at vide, om den danske befolkning vil stå bag det, i en situation hvor den danske befolkning altså har valgt at sige, at vi har kronen og ikke euro.
Det er det luskeri, som jeg synes er trist i EU-debatten.
Det er det, jeg synes, at vi skal væk fra.
Jeg synes, at vi skal have en åben og frejdig EU-debat, hvor man kan mene det ene, man kan mene det andet, men det skal være den åbne dørs politik, det skal foregå ad fordøren, man skal turde sige, hvad man mener.
En ting, vi ikke fik at vide af statsministeren under besvarelsen her for et øjeblik siden, var, hvad regeringen mener om alle de her ting.
Regeringen mener, at eurolandene må gøre et eller andet, og at der skal laves en ordning for eurolandene, men skal Danmark søge indflydelse, søge deltagelse i det her, eller skal Danmark i respekt for folkeafstemningen i september 2000 sige: Det er de andre, der kører med det; Danmark ønsker ikke at være en del af en kommende bankunion og et fælles banktilsyn?
Jeg synes, at vi har brug for den folkelige del af EU-debatten.
Jeg synes, at vi har brug for at tale rent ud af posen, og derfor vil jeg også fremsætte følgende: Forslag til vedtagelse